b'\n_START_ARTICLE_\nReferendumai Lietuvoje\n_START_PARAGRAPH_\nLietuvoje 1991\xe2\x80\x932019 m. surengta 13 referendum\xc5\xb3. Referendumai rengiami pagal LR Seimo arba Lietuvos pilie\xc4\x8di\xc5\xb3 iniciatyvas, jei surenkama vir\xc5\xa1 300 000 balsuoti galin\xc4\x8di\xc5\xb3 para\xc5\xa1\xc5\xb3. _NEWLINE_Lietuvos Respublikoje gali b\xc5\xabti rengiami privalomieji arba konsultaciniai (patariamieji) referendumai. Privalomieji inicijuojami tuomet, kai norima pakeisti Lietuvos Respublikos Konstitucijos 1 straipsnio nuostat\xc4\x85, kad Lietuvos valstyb\xc4\x97 yra nepriklausoma demokratin\xc4\x97 respublika. Taip pat \xc5\xa1ie referendumai rengiami d\xc4\x97l Lietuvos Respublikos Konstitucijos I skirsnio \xe2\x80\x9eLietuvos valstyb\xc4\x97\xe2\x80\x9c bei Lietuvos Respublikos Konstitucijos XIV skirsnio \xe2\x80\x9eKonstitucijos keitimas\xe2\x80\x9c nuostat\xc5\xb3 pakeitimo. _NEWLINE_Privalomieji referendumai rengiami d\xc4\x97l 1992 m. bir\xc5\xbeelio 8 d. Konstitucinio akto \xe2\x80\x9eD\xc4\x97l Lietuvos Respublikos nesijungimo \xc4\xaf posovietines Ryt\xc5\xb3 s\xc4\x85jungas\xe2\x80\x9c pakeitimo, taip pat  d\xc4\x97l Lietuvos Respublikos dalyvavimo tarptautin\xc4\x97se organizacijose, jeigu \xc5\xa1is dalyvavimas yra susij\xc4\x99s su Lietuvos valstyb\xc4\x97s organ\xc5\xb3 kompetencijos dalini\xc5\xb3 perdavimu tarptautini\xc5\xb3 organizacij\xc5\xb3 institucijoms ar j\xc5\xb3 jurisdikcijai._NEWLINE_I\xc5\xa1 vis\xc5\xb3 rengt\xc5\xb3 referendum\xc5\xb3 7 ne\xc4\xafvyko, nesusirinkus reikiamam skai\xc4\x8diui rink\xc4\x97j\xc5\xb3 (daugiau nei pusei balsavimo teis\xc4\x99 turin\xc4\x8di\xc5\xb3 pilie\xc4\x8di\xc5\xb3).'